Folketing
2006-02-07

Det gør vi allerede meget for, og vi vil gerne blive bedre til det. Men det er klart, at det er lettere for os at tage kontakt til de få virksomheder, der betaler smøreolieafgift, end det er at udsøge og kontakte alle, der har fået udbetalt sygedagpenge som selvstændige erhvervsdrivende, for nu blot at nævne et par af de eksempler, der er forekommet i virkelighedens verden i de senere år. Ofte står vi i en situation, hvor vi siger til hinanden, at det ville have været rart med mere detaljerede indberetninger eller mere præcise data, når tilbagebetalingssituationen er opstået. Men jeg vil ikke være med til at skærpe kravene til indberetning, hvis det eneste formål er, at vi skal kunne finde frem til de berørte i den pågældende situation, for jeg vil ikke skabe ekstra administrativt bøvl for alle virksomheder. Prisen kan være, at vi skaber noget ekstra bøvl for de få virksomheder, der skal have noget betalt tilbage, men den pris må vi i givet fald være nødt til at betale.